**Dät Fertälster fon do Adwentskäärsen, do sik striede dieden**

**Fertäller:** Deer wieren insen fjauer rode Adwentskäärsen. Do studen ap aan froaien Adwentskrans. An dän eerste Sundai innen Adwent skuul nu een Käärse ounstikked wäide. Man wäkker waas nu ju wüll eerste?

**1. Käärse:** Iek bän fuul gratter as jie! Deerume duur **iek** toueerst ljuchte!

**2. Käärse:** Oach wät! Iek bän fuul roder as jie! **Iek** duur toueerst ljuchte!

 **3. Käärse:** Iek häbe dän froaiesten Däächt fon jou aal un deerume duur **iek** toueerst ljuchte!

**4. Käärse:** Noa, noa! Nu kieket **mie** man eerste ieuwen an! Iek stounde soo liek un akroat ap dän Krans! Jie stounde kruum un skeeuw. Dät is je wüll kloar, dät **iek** toueerst ljuchte duur!

**Fertäller:** Soo striededen sik do Käärsen aal man tou. Jo hieden nit bloot Stried an dän eerste Adwentssundai, noa, uk an dän twäide, dän träde un an dän fjäde Adwentssundai. Un jo wuden sik nit eenich, wäl toueerst ljuchte doarste. Do koom die Wienoachtsmon tou de Stowe ien.

**Wienaochtsmon:** Nu isset je wüll goud wezen mäd jou Striederäi! Wiete jie dan goar nit, wät dälich foar aan Dai is?

**Alle Käärsen**: Noa!

**Wienoachtsmon:** Dälich is Hillich Eeuwend - und dan wädt nit strieden!

*(Die Wienoachtsmon moaket do Käärsen an dän Wienoachtsboom fääst.)*

**Fertäller:** Soo koom dät, dät ju Striederäi fon do fjauer Adwentskäärsen een Eende hiede. Do fjauer Adwentskäärsen wieren apmoal Wienoachtskäärsen wuden. Un jo ljuchteden aal toumoal an dän Wienoachtsboom. Nu wieren jo aal toufree un ljuchteden foar Bliedskup besunners froai.